Muutettu ehdotus: EUROOPAN PARLAMENTIN JA NEUVOSTON DIREKTIIVI tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY muuttamisesta (komission EY:n perustamissopimuksen 250 (2) artiklan nojalla esittämä)

2001/0135 (COD)

Muutettu ehdotus: EUROOPAN PARLAMENTIN JA NEUVOSTON DIREKTIIVI tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY [1] muuttamisesta

[1] EYVL C 270 E, 25.9.2001, s. 77.

(ETA:n kannalta merkityksellinen teksti)

1. Taustaa

Ehdotus (KOM(2001) 318 - 2001/0135 (COD)) toimitettiin perustamissopimuksen 71 artiklan mukaisesti Euroopan parlamentille ja neuvostolle //

14. kesäkuuta 2001

Talous- ja sosiaalikomitea antoi lausuntonsa // 28. marraskuuta 2001

Euroopan parlamentti antoi lausuntonsa ensimmäisessä käsittelyssä // 7. helmikuuta 2002

2. Ehdotuksen tarkoitus

Maaliskuussa 2000 antamansa liikenneturvallisuutta koskevan tiedonannon (KOM(2000) 125 lopullinen) ja Euroopan parlamentin ja neuvoston kyseiselle tiedonannolle päätöslauselmissaan, joissa korostettiin nopeudenrajoittimien merkitystä yhtenä kustannustehokkaimmista toimenpiteistä liikenneturvallisuuden alalla, antaman myönteisen vastaanoton perusteella komissio ehdottaa direktiivin 92/6/ETY soveltamisalan laajentamista sekä nopeudenrajoittimien, jotka sallivat suurimmaksi nopeudeksi 90 km/h, edellyttämistä kevyemmiltä 3,5-12 tonnin (N2-luokan) kuorma-autoilta ja nopeudenrajoittimien, jotka sallivat suurimmaksi nopeudeksi 100 km/h, edellyttämistä pieniltä linja-autoilta, joissa on enemmän kuin kahdeksan istuinta kuljettajan istuimen lisäksi ja joiden suurin sallittu massa on 10 tonnia (M2-luokan ja osaksi M3-luokan ajoneuvot). Yli 12 tonnin rahtiajoneuvot (N3-luokka) ja matkustajaliikenteen yli 10 tonnin ajoneuvot (loput M3-luokan ajoneuvoista) kuuluvat jo direktiivin 92/6/ETY soveltamisalaan.

Lisäksi komissio ehdottaa nopeudenrajoittimien jälkiasennuksen rajoittamista ehdotuksen vaikutusten laajentamiseksi ja markkinavääristymien välttämiseksi.

3. Komission lausunto Euroopan parlamentin tarkistuksista

Euroopan parlamentin tekemistä kymmenestä tarkistuksesta komissio hyväksyy kaksi tarkistusta (4 ja 6) tarvittaessa muodollisin tai toimituksellisin muutoksin, kolme tarkistusta (5, 7 ja 10) periaatteessa ja yhden tarkistuksen (9) osittain sekä hylkää neljä tarkistusta (1, 2, 3 ja 8).

3.1. Komission hyväksymät tarkistukset

Tarkistuksessa 4 annetaan jäsenvaltioille mahdollisuus vaatia, että nopeudenrajoittimien sallima nopeus säädetään alhaisemmaksi vaarallisten aineiden kuljetuksiin käytettävissä ajoneuvoissa.

Tarkistuksessa 6 annetaan mahdollisuus joustavaan tulkintaan kevyimpien (M2- ja N2-luokan kokonaismassaltaan enintään 7,5 tonnin) ajoneuvojen osalta. Komissio hyväksyy tämän muutetun direktiivin 92/6/ETY 4 artiklan 3 kohtana, kunhan siihen tehdään seuraava toimituksellinen muutos, joka selventää kyseeseen tulevia ajoneuvoluokkia ja rajoitusta kansalliseen alueeseen:

"Jäsenvaltiot voivat viiden vuoden ajan direktiivin voimaantulopäivästä jättää 2 ja 3 artiklan soveltamisalan ulkopuolelle M2- ja N2-luokan ajoneuvot, joiden suurin sallittu massa on enemmän kuin 3,5 tonnia mutta enintään 7,5 tonnia, jotka on rekisteröity niiden alueella ja jotka eivät liikennöi toisen jäsenvaltion alueella."

3.2. Tarkistukset, jotka komissio on hyväksynyt osittain tai periaatteessa

Tarkistuksessa 5 erotellaan ajoneuvot, jotka jo kuuluvat muutetun direktiivin 92/6/ETY 4 artiklan 1 kohdan soveltamisalan piiriin, niistä ajoneuvoista, jotka kuuluvat 4 artiklan 2 kohdan laajennetun soveltamisalan piiriin. Komissio hyväksyy tarkistuksen seuraavin 4 artiklan 2 kohtaan tehtävin muutoksin, joilla yhdenmukaistetaan päivämäärät hyväksytyn tarkistuksen 6 kanssa ja selvennetään sitä, että tarkoituksena on rajoittaa jälkiasennukset ajoneuvoihin, jotka täyttävät Euro 3 -päästöstandardit:

"Kun on kyse M2-luokan moottoriajoneuvoista ja M3-luokan ajoneuvoista, joiden suurin sallittu massa on enemmän kuin 5 metristä tonnia mutta enintään 10 metristä tonnia, ja N2-luokan moottoriajoneuvoista, 2 ja 3 artiklaa sovelletaan:

ajoneuvoihin, jotka on rekisteröity [tämän direktiivin voimaantulon jälkeisen toisen vuoden loppua seuraavan kuukauden ensimmäisestä päivästä] alkaen

- [tämän direktiivin voimaantulon jälkeisen toisen vuoden loppua seuraavan kuukauden ensimmäisestä päivästä] alkaen,

ajoneuvoihin, jotka ovat neuvoston direktiivin 88/77/ETY, sellaisena kuin se on muutettuna [2], raja-arvojen mukaisia ja jotka on rekisteröity 1 päivän lokakuuta 2001 ja [tämän direktiivin voimaantulon jälkeisen toisen vuoden loppua seuraavan kuukauden ensimmäisen päivän] välisenä aikana

[2] Neuvoston direktiivi 88/77/ETY, annettu 3 päivänä joulukuuta 1987, ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä (EYVL L 36, 9.2.1988, s. 33). Direktiivi sellaisena kuin se on viimeksi muutettuna komission direktiivillä 2001/27/EY, annettu 10 päivänä huhtikuuta 2001, ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavia toimenpiteitä koskevan jäsenvaltioiden lainsäädännön lähentämisestä annetun direktiivin 88/77/ETY mukauttamisesta tekniikan kehitykseen (ETA:n kannalta merkityksellinen teksti) (EYVL L 107, 18.4.2001, s. 10).

- viimeistään [tämän direktiivin voimaantulon jälkeisen kolmannen vuoden loppua seuraavan kuukauden ensimmäisestä päivästä] alkaen, kun on kyse ajoneuvoista, joita käytetään sekä kansallisessa että kansainvälisessä liikenteessä,

- viimeistään [tämän direktiivin voimaantulon jälkeisen neljännen vuoden loppua seuraavan kuukauden ensimmäisestä päivästä] alkaen, kun on kyse ajoneuvoista, joita käytetään ainoastaan kansallisessa liikenteessä."

Tarkistuksessa 7 annetaan mahdollisuus edelleen soveltaa kansallisia standardeja nopeudenrajoittimien hyväksymiseen ennen direktiivin voimaantuloa. Komissio hyväksyy tarkistuksen, kun päivämäärä yhdenmukaistetaan muiden päivämäärien kanssa:

"2 ja 3 artiklassa tarkoitettujen nopeudenrajoittimien on täytettävä direktiivin 92/24/ETY [3] liitteessä esitetyt tekniset määräykset. Kaikkiin ennen [tämän direktiivin voimaantulon jälkeisen toisen vuoden loppua seuraavan kuukauden ensimmäistä päivää] rekisteröitäviin ajoneuvoihin, joita nykyinen direktiivi koskee, voidaan kuitenkin jatkossakin asentaa toimivaltaisten kansallisten viranomaisten vahvistamat tekniset määräykset täyttävä nopeudenrajoitin."

[3] Neuvoston direktiivi 92/24/ETY, annettu 31 päivänä maaliskuuta 1992, tiettyihin moottoriajoneuvoluokkiin asennettavista nopeudenrajoittimista tai vastaavista nopeudenrajoitusjärjestelmistä (EYVL L 129, 14.5.1992, s. 154).

Tarkistus 10 koskee päivämäärää, jona jäsenvaltiot panevat direktiivin täytäntöön. Komissio hyväksyy tarkistuksen, kun päivämäärä yhdenmukaistetaan muiden päivämäärien kanssa:

"Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan [tämän direktiivin voimaantulon jälkeisen toisen vuoden loppua seuraavan kuukauden ensimmäiseen päivään] mennessä. Niiden on ilmoitettava tästä komissiolle viipymättä."

Tarkistus 9 koskee komission raporttia älykkäästä nopeuden sovittamisen järjestelmästä (ISA) ja nopeudenrajoittimista. Raportti olisi määrä julkaista 18 kuukauden kuluttua. Komissio hyväksyisi tutkimuksen osana vuoteen 2010 ulottuvaa EU:n liikenneturvallisuuspolitiikkaa mutta ei erillisenä raporttina, etenkin kun otetaan huomioon, että 18 kuukautta on aivan liian lyhyt aika merkityksellisen arvioinnin tekemiseen. Tästä syystä komissio hyväksyy seuraavan uuden 6 a artiklan:

"Komissio arvioi osana liikenneturvallisuuden toimintaohjelmaa 2002-2010, mitä liikenneturvallisuuteen ja maantieliikenteeseen liittyviä vaikutuksia on siitä, että M2-luokan ajoneuvoissa ja N2-luokan ajoneuvoissa, joiden suurin sallittu massa on 7,5 tonnia, käytettävät nopeudenrajoittimet asetetaan tässä direktiivissä vahvistettuihin nopeuksiin.

Komissio tekee tarvittaessa asianmukaisia ehdotuksia."

3.3. Komission hylkäämät tarkistukset

Komissio ei voi hyväksyä tarkistuksia 1, 2 ja 3, koska ne eivät selvennä tekstiä mitenkään.

Komissio ei voi hyväksyä tarkistusta 8, joka koskee nopeudenrajoittimen salliman nopeuden ylittämistä tarkoin rajatuksi ajaksi. Komissio on sitä mieltä, että kysymystä korkeamman nopeuden sallimisesta rajoitetuksi ajaksi ei ole teknisesti ratkaistu ja että tällainen mahdollisuus tekisi valvonnasta vaikeampaa.

4. Muutettu ehdotus

Komissio muuttaa ehdotustaan edellä selostetulla tavalla EY:n perustamissopimuksen 250 artiklan 2 kohdan mukaisesti.